Ավետիք Իսահակյանի անվան կենտրոնական գրադարան

**Ավետիք Իսահակյանի անվան կենտրոնական գրադարան,** տեղեկատվական, մշակութային և կրթադաստիարակչական գործունեություն իրականացնող կազմակերպություն Երևանում։

## Պատմություն
1935 թվականի օգոստոսի 15-ին Երևանի Ամիրյան 26 հասցեում բացվել է առաջին մասսայական գրադարանը, որի վարիչ է նշանակվել Թ. Բարխուդարյանը։ 1938 թվականին բացվել է գրադարանի ընթերցասրահը և գրադարանն ունեցել է շուրջ 1100 ընթերցող։

1941 թվականին գրադարանի վարիչ է նշանակվել Գարիկ Մկրտչյանը, այնուհետև՝ Մարուսյա Աբգարյանը, 1949-1992 թվականներին՝ Վարվառա Գևորգի Մարգարյանը։ 1955 թվականին գրադարանն անվանակոչվել է Ավետիք Իսահակյանի անունով՝ Վարպետի ծննդյան 80-ամյակի կապակցությամբ։ 1964 թվականին գրադարանում ստեղծվել է Կուլտուրայի ժողովրդական համալսարան՝ 4 ֆակուլտետով։ 1979 թվականին Երքաղխորհրդի գործկոմի մայիսի 16-ի որոշմամբ մասսայական գրադարանների բազայի վրա ստեղծվել է Երևանի մեծահասակներին սպասարկող գրադարանների կենտրոնացված համակարգը՝ ԳԿՀ, որի կենտրոնական գրադարանը դարձել է **Ավետիք Իսահակյանի անվան**։ Գրադարանի ենթակայության տակ էին 47 գրադարան-մասնաճյուղերը։ 1992 թվականին գրադարանի տնօրեն է նշանակվել Կարինե Տիգրանի Եղիազարյանը։ 1993 թվականին բացվել են գրադարանի արվեստի, մամուլի, օտար լեզվի և տեխնիկական գրականության բաժինները, 1993 թվականին՝ Ավետիք Իսահակյանի անվան հանդիսությունների դահլիճը։

1993 թվականից Ավետիք Իսահակյանի ծննդյան տարելիցի առթիվ պարբերաբար կազմակերպվում են «Պատանի և երիտասարդ ստեղծագործողների և կատարողների» հանրապետական մրցույթ-փառատոներ։ 1995 թվականին Երքաղխորհրդի գործկոմի դեկտեմբերի 22-ի որոշմամբ միավորվել են մեծահասակներին (ԳԿ) և մանուկներին (ՄԳԿՀ) սպասարկող գրադարանների կենտրոնացված համակարգերը և Ավետիք Իսահակյանի անվան գրադարանը դարձել է միավորված համակարգի կենտրոնական գրադարան։ Տնօրեն է նշանակվել Հասմիկ Վարդգեսի Կարապետյանը։

1998 թվականին Երևանի քաղաքապետարանի հոկտեմբերի 27-ի որոշմամբ գրադարանը դարձել է համայնքային գրադարանների համար մեթոդ-մատենագիտական համակարգող կենտրոն։ 2000 թվականին հրատարակվել է գրադարանում գործող «Բողբոջներ» գրական ստուդիայի սաների ստեղծագործությունների գրքույկը՝ «Առաջին ծիլեր» խորագրով։ 2001 թվականից գրադարանը դարձել է «Հայաստանի գրադարանների կոնսորցիում»-ի հիմնադիր անդամ։ 2002 թվականից այստեղ իրականացվում է «Ազգային գրադարանային շաբաթ» միջոցառումների շարքը։ 2002 թվականին ՀՀ կառավարության նոյեմբերի 28-ի որոշմամբ Ավետիք Իսահակյանի անվան գրադարանը վերակազմակերպվել է «Ավետիք Իսահակյանի անվան ԿԳ» ՊՈԱԿ-ի՝ իր 7 գրադարան-մասնաճյուղերով։

2004 թվականից գրադարանը դարձել է «Հայկական միացյալ գրադարանային ավտոմատացված ցանցի» ծրագրի մասնակից, 2005 թվականի ապրիլին բացվել է Հայաստանում առաջին «Ամերիկյան անկյունը»` Հայաստանում ԱՄՆ դեսպանատան աջակցությամբ, որը հագեցված է տեղեկատվական ժամանակակից սարքավորումներով և պարբերաբար համալրվում է նոր գրականությամբ, ապահովված է էլեկտրոնային պարբերականների և այլ ռեսուրսների բաժանորդագրությամբ։ 2005 թվականից գրադարանում գործում է մանկական թատերական ստուդիան։ 
2008 թվականի ապրիլին Հայաստանում գործող «Բրիտանական խորհրդի» աջակցությամբ կենտրոնական գրադարանում բացվել է «Բրիտանական կենտրոնը»։ 2009 թվականին Երևանի քաղաքապետի 2009 թվականի սեպտեմբերի 7-ի թիվ 8141-Ա որոշմամբ «Ավետիք Իսահակյանի անվան ԿԳ» ՊՈԱԿ-ը վերակազմակերպվել է «Ավետիք Իսահակյանի անվան ԿԳ» ՀՈԱԿ-ի՝ իր 7 մասնաճյուղերով։
2010 թվականին Գրադարանի Բաղրամյան-20 հասցեում գործող մասնաճյուղում բացվել է «Ասիական կենտրոնը»՝ Հայաստանում Հնդկաստանի, Չինաստանի, Լիբանանի և Ղազախստանի դեսպանատների աջակցությամբ։ 2010 թվականին հրատարակվել է գրադարանում գործող «Բողբոջներ» գրական ստուդիայի սաների ստեղծագործությունների երրորդ գրքույկը՝ «Առաջին ծիլեր» խորագրով։

2013 թվականի հունվարից «Ավետիք Իսահակյանի անվան ԿԳ» ՀՈԱԿ-ի մասնաճյուղերում գործարկվում է էլեկտրոնային գրացուցակների "ALEPH" ծրագիրը։ Ընթերցողները կարող են օգտվել «Ոսկե շղթա 1», «Ոսկե շղթա 2» և «Ոսկե շղթա 3» թվային գրականության բազաներից։ Տեսողական խնդիրներ ունեցող ընթերցողների համար  տեղակայված է նաև «Արև» ծրագիրը։

2014 թվականի մարտին Երևանի քաղաքապետարանի և Ֆրանկոֆոնիայի միջազգային կազմակերպության համագործակցության շնորհիվ Կենտրոնական գրադարանում բացվեց «Ֆրանկոֆոնիայի կենտրոն» բաժինը, որը հագեցած է տեղեկատվական ժամանակակից սարքավորումներով, ֆրանսերեն մեծարժեք գրականությամբ և էլեկտրոնային այլ բազաներով։

2016 թվականի ապրիլի 6-ին, ՀՀ կառավարության 1998 թվականի փետրվարի 26-ի №116 որոշմամբ սահմանված կարգով՝ արտադրանքի և ծառայությունների որակի բարձրացումը խթանելու, դրանց որակի կառավարման արդյունավետ մեթոդների ներդրմանն աջակցելու նպատակով՝ ՀՀ կառավարության № 355-Ա որոշման համաձայն «Ավետիք Իսահակայանի անվան ԿԳ» ՀՈԱԿ-ը արժանացավ դիպլոմի և մրցանակի։

2017 թվականին ավարտվել են «Ավ. Իսահակյանի անվան ԿԳ» ՀՈԱԿ-ի բոլոր գրադարան-մասնաճյուղերում ֆոնդերի ավտոմատացված գրացուցակների ստեղծման աշխատանքները։

2018 թվականին սկսվել են ընթերցողների էլեկտրոնային սպասարկումը և գրադարանային գործընթացների ավտոմատացումը ՀՈԱԿ-ի բոլոր գրադարան-մասնաճյուղերում։

## Բաժիններ
* Մեթոդական աշխատանքների կազմակերպման բաժին
* Տեղեկատու-մատենագիտական բաժին
* Գրականության համալրման և մշակման բաժին
* Գրացուցակների բաժին
* Սպասարկման բաժին
* Ընթերցասրահի բաժին
* Օտարալեզու գրականության բաժին
* Մամուլի բաժին
* Միջգրադարանային սպասարկման բաժին
* Ընթերցողների գրանցման և հաշվառման բաժին
* Հասարակական կապերի և միջոցառումների բաժին
* Տեխնիկական գրականության բաժին (Տիգրան Մեծի 30/1 հեռ.56-02-90)
* Մանկական գրականության բաժին
* Ջորջ Բայրոնի անվան Արվեստի գրականության բաժին (Մոսկովյան 31 /184 հեռ.53-35-93)
* Ֆոնդերի օգտագործման և պահպանման բաժին (Աթոյան անցուղի 9, շ.1 հեռ. 45-37-60, Էրեբունի 32/91 հեռ.45-9046)
* Գործընթացների ավտոմատացման և թվայնացման բաժին
* Ամերիկյան անկյուն
* Բրիտանական կենտրոն
* Ֆրանկոֆոնիայի կենտրոն
* Ասիական կենտրոն
* Կադրերի և ընդհանուր բաժին
* Կազմարարական բաժին
* Հաշվապահական հաշվառման բաժին

## Գրադարանի մասնաճյուղեր
* Խաժակ  Գյուլնազարյանի անվան թիվ 15 գ/մ Սայաթ-Նովա 37 հեռ. 55-62-20
* Թիվ 21 Բաղրամյան 20/5 հեռ. 58-01-73
* Թիվ 27 Նորքի 5-րդ փ. 65 ԱՀԿ-ի շենք 
* Սուրեն Վահունու անվան թիվ 28 Մամիկոնյանց 21/47  հեռ. 23-43-79
* Թիվ 29 Կոմիտաս 6/17 հեռ. 27-22-90
* Լյուդմիլա Մոտալովայի անվան թիվ 33 Կիևյան 1/58 , Կիևյան 3/52  հեռ. 27-08-31
* Թիվ 36 Ն. Զարյան 19/65  հեռ. 32-60-38

## Հասցե
Ավետիք Իսահակյանի անվան կենտրոնական գրադարանը Երևանի կենտրոնում է՝ Նալբանդյան փողոցի 4/1 շենքում, հեռախոս՝ (+374-10)-589610։

## Ծանոթագրություններ

## Արտաքին հղումներ
* Ավետիք Իսահակյանի անվան կենտրոնական գրադարան 

Կատեգորիա:Երևանի գրադարաններ
Կատեգորիա:1935 հիմնադրումներ Հայաստանում